Aanlynregistrasieproses: Kommer oor skole se insae‘n Skermskoot van die Gautengse onderwysdepartement se aanlynregistrasiestelsel. Foto: Esté Meyer Jansen/Maroela Media. Terwyl die aanlynregistrasieproses vir gr.1- en gr. 8-leerders in Gauteng tot dusver veel gladder as verlede jaar sŉ verloop, heers daar steeds kommer oor wat die stelsel mag inhou vir die toekoms van openbare Afrikaanse enkelmediumskole. Dit blyk dat skole tot en met vandag nog nie enige toegang tot die aanlynstelsel kon bekom om die verskillende waglyste na te gaan nie. Die onderwysdepartement het ook glo deur die verskeie distrikskantore skoolhoofde versoek om ouers nie verder na ŉ telefoonnommer en e-posadres te verwys waar hulle navrae oor die stelsel kan doen nie, omdat die departement nie meer die volume van navrae kan hanteer nie. “Minstens het die aanlynregistrasiestelsel nog nie gevou nie, maar ons is besorg omdat daar gerugte is dat Afrikaanse enkelmediumskole eenvoudig Engelse klasse sal moet akkommodeer al doen so min as 15 leerders aansoek vir plasing by dié betrokke skole,” het Melanie Buys, ŉ onderwysbestuurkonsultant, gesê. “Ons is ook bewus van ouers by Laerskool Constantiapark wat nie hulle kinders by Hoërskool Garsfontein kon inskryf nie omdat dit nie as ŉ voorkeurskool gelys was nie. Sommige leerders wat in ŉ private laerskool was, is ook deur die stelsel uitgeskop as hulle nou by ŉ openbare hoërskool vir gr. 8 wou inskryf,” het Buys gesê. Sommige ouers en skole was onseker oor die tydperk wat hulle gehad het om aansoeke te bekragtig met bewysdokumente wat per hand by die skole ingehandig moet word. “Daar is aanvanklik gesê ouers moet dit binne 14 dae van registrasie doen terwyl die webwerf vir die aanlynregistrasies gesê het ouers moet dit binne sewe dae doen,” het Buys bygevoeg. Carien Bloem, onderwysprojekkoördineerder vir die burgerregte-organisasie AfriForum, het bevestig dat hulle sedert die registrasieproses op Dinsdag 2 Mei geopen het, nog geen klagtes van ouers of skole ontvang het nie en die terugvoer wat hulle oor die proses ontvang het, was gunstig. “Ek dink daar is uit verskeie oorde baie moeite gedoen om ouers te help met die registrasieproses,” het Bloem gesê. “Daar is egter talle hoërskole wat hulle opedae binne die volgende twee weke hou en ek vermoed daar kan ná dié dae bykomende druk op die stelsel kom.” Sy het egter weer eens gemaan dat ouers nie nalatig omtrent die proses moet wees nie. “Hoewel die aanlynregistrasieproses voorsiening vir jou taalvoorkeur maak, word plasings steeds streng chronologies gemaak. Dit beteken dus dat die stelsel nie skoolbeheerliggame se taal- en toelatingsbeleid volledig akkommodeer nie. Die stelsel gaan nie onderskeid tref ten opsigte van taal nie. Dus moet ouers nie onnodig uitstel om te registreer nie, aangesien hul kanse om hul kind op die A-lys van hul keuseskool te kry, daagliks beïnvloed word. Ouers moet ook nie wag totdat skole se opedae in Mei eers verloop en dán hul kinders registreer nie.” Bloem het ook gesê die gesentraliseerde skoolstelsel gee ook nie betyds inligting aan skole deur te meld hoeveel leerlinge al geregistreer is by ’n bepaalde skool nie. “Dit bemoeilik die onderwysbeplanning en bestuursproses geweldig. AfriForum doen egter baie moeite om die aanlynproses fyn dop te hou en pleeg op gereelde basis oorleg met ons regspan om voorbereid te wees daarop om ouers en leerders se regte te beskerm.” Paul Colditz, uitvoerende hoof van Federasie van Beheerliggame van Suid-Afrikaanse Skole (Fedsas), het ook bevestig dat die aanlynregistrasieproses in Gauteng goed verloop. “Hier en daar was daar klein probleme, maar ek is tevrede dat dit redelik maklik opgelos is. Ons deel egter skole en ouers se bekommernis oor die feit dat skole nie insae in die stelsel het nie, maar het reeds nodige reëlings getref indien dit ŉ skool se werksaamhede sou strem,” het Colditz gesê.